Liselott Blixt (DF), 2012-05-11:
Jeg takker for velvilligheden hos de fleste partier.
Man kan ikke se det, og man kan ikke lugte det, men det kan true ens helbred.
Radon er en radioaktiv luftfart, som dannes naturligt i jorden, og som kan sive ind i bygninger, der har et utæt fundament.
Myndighederne skønner, at omkring 300 danskere dør om året på grund af radon.
Til sammenligning dør der 260 mennesker i trafikken.
Men specielt udsatte er børn.
De har en øget risiko for at udvikle akut lymfatisk leukæmi, der er mest udbredt hos børn.
Man anslår, at radon årligt koster tre-fire børn livet i Danmark.
Den radonholdige luft er farlig, fordi de radioaktive atomer kan sætte sig fast i luftvejene og beskadige cellerne, hvilket så kan udvikle sig til kræft.
Men hvad er det så, man skal gøre?
Ja, man kan måle, om man i det hele taget er udsat.
Jeg har selv gjort det i mit hjem.
Man går ind på en hjemmeside og bestiller et par målere, og så får man sådan nogle små dåser, man hænger op i sit hjem.
De skal helst hænge der i 3 måneder og helst i vintersæsonen.
Det gjorde jeg, og jeg var så heldig, at jeg kun havde de her 79 Bq.
Jeg ved ikke helt, om det udtales sådan, men det var i hvert fald under den værdi, der måtte være.
Og det er præcis det, jeg ønsker der sker i de her institutioner.
Det er jo ikke en stor videnskab.
Så en institution kan måle sit radonniveau for 1.000 kr.
Det er jo ikke så dyrt, at man behøver gå ud og have store omkostninger på det felt.
Jo, hvis man hyrer et ingeniørfirma og konsulenter osv., som man mange gange gør ude i kommunen, men det er altså ikke nødvendigt her.
Det er også derfor, vi siger til folk, at de selv kan måle i deres hjem.
Vi ved jo faktisk ikke, om vi har et problem, og det er derfor, det er vigtigt at få lavet en kortlægning for derefter at se, om der er noget, vi skal gøre ved det.
For mange af institutionerne vil der ikke være et problem, og hos andre gælder det om, at de måske skal have en årlig udluftning.
Der skal eventuelt tætnes nogle revner eller sprækker i fundamentet, eller der skal sættes et ventilationssystem op, der sørger for, at der ikke er den radon.
Den danske sundhedsstyrelse er enig i WHO's anbefalinger i forhold til eksisterende huse, men når det handler om nybyggeri, ser man helst et niveau, der ligger under 50 Bq/m³ luft.
Ifølge Erhvervsstyrelsen er der fastsat en grænseværdi for radonkoncentrationen i nybyggeri, men når det kommer til eksisterende huse, er der ingen grænser.
Jeg tror, at det her forslag og den fokus, der kommer på det, vil gøre, at hvis kommunerne begynder at måle deres institutioner, vil forældrene komme og sige: Hvad søren er det, der hænger der?
For det kom folk og sagde, da dåsen hang midt i min stue.
Så siger man: Det er, fordi vi måler radonniveauet.
Det kan være, de kommer til at tænke lidt over, at de måske også skal måle i deres eget hjem, så det kunne have nogle effekter på den måde.
Jeg sagde det også i pressen, nemlig at jeg godt ville være med til, at vi gik ud og lavede en handlingsplan.
Det er måske også derfor, der er sket noget på området, for så var der lige pludselig et flertal imod regeringen på et tidspunkt.
Jeg er også rigtig glad for, at man fra den nuværende regerings side har lavet en hjemmeside, men igen er det jo for de personer, der selv går ind og finder den og selv gør noget ved det.
Jeg har lyttet til, hvad de forskellige ordførere er kommet med af bemærkninger, og jeg kan undre mig lidt.
Vi har lige diskuteret rygeloven, som handler om, at det er så vigtigt at få folk til at holde op med ryge.
Der vil man sætte priserne op og gøre det svært og alt muligt andet, men når det drejer sig om tre-fire børn, der dør, så er der lige pludselig ikke noget ansvar herindefra.
Når der er børn, der bliver dræbt i trafikken, går vi også ind og laver regler.
Når det her drejer sig om offentlige bygninger, vil man ikke gå ind og sige: Jamen det her skal vi sikre.
Jeg forstår det ikke, jeg mener, det er en ulogisk tankegang.
Hvis vi skal sikre, at børn og voksne mennesker ikke dør, fordi der er radon, så har vi et ansvar.
Men jeg er da rigtig glad for, at kommunen, som ministeren også siger, har pligt til at sikre, at deres institutioner ikke har nogen grænseværdier, der går over, og det mener jeg at vi skal påpege over for kommunerne.
Og hvis vi kunne gøre det sammen, ville det sende et meget kraftigt signal om, at kommunerne har den pligt.
Jeg ønsker heller ikke, at vi altid herindefra skal bestemme, hvad kommunerne skal, men det her drejer sig om sundhed.
Det drejer sig om børn, der går i vores institutioner, og det er der, jeg mener at vi har et ansvar.
Og hvis kommunerne ikke selv kan leve op til det, så er det, vi må gå ind og trykke på nogle knapper.
Jeg er rigtig glad for, at der er mange, der gerne vil være med til at lave en beretning.
Jeg vil glæde mig til, at vi kan få et samarbejde og se, hvor det er, vi kan gå ind og få kommunerne til at påtage sig den her pligt.
Jeg vil også stille nogle spørgsmål, for jeg kunne godt tænke mig at vide, hvor mange kommuner der har gjort det.
Jeg tror faktisk ikke, der er ret mange, for de ved ikke, hvad det er, og puha nej, det koster mange penge.
Det ved man fra andre ting, man tester for i de offentlige bygninger.
Jeg kan ikke huske alle betegnelser for det, det er heldigvis heller ikke mit område som sådan, men det gør man jo ude i kommunerne, for der kan være svamp, og der kan være alle mulige andre ting.
Men med hensyn til radon er det, som om man ikke tør, for hvad skal vi så gøre?
Det er måske, fordi man tror, det er så dyrt, fordi man skal rive hele institutionen ned eller et eller andet.
Det synes jeg er lidt synd, for det kan vise sig, at der slet ikke er noget problem.
Det kan jo godt være, at institutionerne er bygget så godt, at der ikke er nogen sprækker i noget fundament.
Men jeg glæder mig i hvert fald til det videre arbejde, hvor vi sammen kan lave en beretning.
Det håber jeg alle er enige om, og det vil jeg se frem til.
Men jeg takker for debatten og velviljen.